|  |  |  |
| --- | --- | --- |
| **ULKOASIAINMINISTERIÖ**  OIKEUSPALVELU  OIK-40 Mia Spolander | LAUSUNTO  12.09.2013 | HEL5956-18 |

|  |  |
| --- | --- |
| Oikeusministeriölle |  |

Viite

Lausuntopyyntönne 11.7.2013; OM 15/41/2011

Asia

**Lausunto luonnoksesta hallituksen esitykseksi rikoslain 20 luvun muuttamisesta**

Ulkoasiainministeriö kiittää mahdollisuudesta lausua oikeusministeriön laatimasta luonnoksesta hallituksen esitykseksi rikoslain 20 luvun muuttamiseksi. Luonnos pohjautuu oikeusministeriön vuonna 2012 valmistuneeseen arviomuistioon ”Raiskausrikosten lainsäädännölliset muutostarpeet”, josta ulkoasiainministeriö on antanut lausuntonsa 5.7.2012 (HEL5956-24). Ulkoasiainministeriö lausuu hallituksen esityksestä kunnioittaen seuraavaa.

Esityksessä ehdotetaan raiskauksen perustekomuotoa koskevan säännöksen pitämistä ennallaan. Esitysluonnoksessa todetaan, että ”raiskausrikossäännösten kirjoittaminen nykyisellä tavalla, jossa tunnusmerkistössä mainitaan teossa käytettävät keinot tai hyödynnettävät olosuhteet, vaikuttaisi edelleen perustelluimmalta”. Tässä yhteydessä ulkoasiainministeriö toteaa, että Naisiin kohdistuvan väkivallan ja perheväkivallan vastaisen Euroopan neuvoston yleissopimuksen (Istanbulin sopimus) ratifiointia koskevasta työryhmämuistiosta saadussa palautteessa on voimakkaasti otettu kantaa siihen, että raiskausrikoksen tunnusmerkistössä tulisi nimenomaisesti mainita suostumuksen puute.

Ulkoasiainministeriö pitää kannatettavana ehdotusta siitä, että raiskaus katsottaisiin aina törkeäksi, kun sen kohteena on alle 18-vuotias henkilö. Tämä on myös edellä mainitun Istanbulin sopimuksen tavoitteiden mukainen ratkaisu. Valitettavaa on sen sijaan, että esityksessä ei oteta kantaa yleissopimuksen 46 artiklan a kohdan mukaiseen tilanteeseen, jossa raiskauksen tekijä on uhrin entinen tai nykyinen puoliso tai kumppani. Istanbulin sopimuksen 46 artiklan luettelo on harkinnanvarainen, mutta ottaen huomioon läheissuhteessa, jossa on kyse myös kumppaneiden välisestä luottamuksesta, tehdyn raiskauksen erityisen haavoittavuuden, asiaa olisi perusteltua pohtia tarkemmin.

Arviomuistiosta antamassaan lausunnossa (HEL5956-24) ulkoasiainministeriö totesi, että ei näyttäisi olevan perusteita sille, että esimerkiksi laitoksessa hoidettavana olevan vammaisen henkilön kanssa vastoin hänen tahtoaan harjoitettu sukupuoliyhteys tulee arvioitavaksi rikoslain 20 luvun 5 §:n mukaisena seksuaalisena hyväksikäyttönä eikä 1 §:n mukaisena raiskauksena. Suljetuissa olosuhteissa, kuten sairaaloissa ja kehitysvammalaitoksissa, elävät henkilöt ovat monin tavoin riippuvaisia hoitajistaan, mikä saattaa heidät erityisen haavoittuvaan asemaan. Jos ehdotetuilla muutoksilla on tarkoitus muuttaa nykytilaa tältä osin, asiaa olisi avattava perusteluissa tarkemmin. Nyt säännösten suhde toisiinsa jää tältä osin epäselväksi.

Ulkoasiainministeriö kannattaa ehdotusta uuden, seksuaalista häirintää koskevan pykälän säätämisestä. Säännös selkiyttää tilannetta suhteessa Istanbulin sopimuksen vaatimuksiin. Kysymys nousi esille myös mainitun sopimuksen ratifiointia koskevan työryhmämietinnön lausuntopalautteessa, jossa laajalti vaadittiin seksuaalisen häirinnän kriminalisointia erillisellä rangaistussäännöksellä.

Ulkoasiainministeriö toteaa vielä, että ehdotuksen syyteoikeutta koskevat kohdat ovat yleisesti ottaen linjassa Istanbulin sopimuksen kanssa. Mainittu yleissopimus tavoittelee kaikenlaisen seksuaalisen väkivallan saattamista virallisen syytteen alaisiksi rikoksiksi.

Oikeuspäällikkö Päivi Kaukoranta

Lainsäädäntösihteeri Mia Spolander

Liitteet -

Erillinen sivu elektronisen version käsittelyyn:

|  |  |  |  |  |
| --- | --- | --- | --- | --- |
| **OIKEUSPALVELU** | |  | |  |
| OIK-40 | Mia Spolander |  |

|  |  |
| --- | --- |
| Asiasanat |  |
| **Hoitaa** |  |
| **Hoitaa UE** |  |
| Koordinoi |  |
| Tiedoksi |  |
| Laatija jakanut |  |

[[1]](#footnote-1)

1. Lomakepohja: Kirje [↑](#footnote-ref-1)